༄༅། །འདྲེན་མཆོག་ལ་བསྔགས་པའི་བསྟོད་དབྱངས་འཆི་མེད་རྔ་སྒྲ་ཞེས་བྱ་བ་བཞུགས་སོ།། བསྟོད་པ་ལྷའི་རྔ་དབྱངས་ཞེས་བྱ་བ། བླ་མ་དམ་པ་རྣམ་གསུམ་དང་། ཡི་དམ་ལྷག་པའི་ལྷ་ངག་གི་དབང་ཕྱུག་ལ་ཕྱག་འཚལ་ལོ། །ཡེ་ཤེས་མཁའ་འགྲོའི་སྨིན་འཁྱོག་ཟུར་མིག་གིས། །རྩེ་དགར་འཁྱུད་པ་ཟག་མེད་བདེ་བའི་གར། །སྙིང་པོའི་བསྟན་ལ་སྟོན་པ་གཉིས་པར་གྲགས། །གྲུབ་པའི་ཁྱུ་མཆོག་བི་རུ་པར་ཕྱག་འཚལ། །མཁྱེན་གསལ་ཟླ་བ་དཀར་པོའི་ཅོད་པན་གྱིས། །རེག་ཚེ་སྙན་བརྒྱུད་ཀུ་མུད་གསར་པའི་མཚོ། །ཟབ་དོན་རླབས་ཕྲེང་ལྦུ་བའི་དོ་ཤལ་མཛེས། །འདྲེན་མཆོག་བློ་གསལ་རྒྱ་མཚོར་གསོལ་བ་འདེབས། །ཁྱོད་ཐུགས་རབ་དགྱེས་བྱིན་རླབས་ཆུ་བོའི་རྒྱུན། །གཅིག་ཏུ་འཕྲོས་པ་བསྟན་པའི་སྲོག་ཤིང་དངོས། །སློབ་བཤད་གདམས་པའི་བཀའ་བབས་བཤད་པའི་སྲོལ། །འཛིན་མཁས་ཀླུ་སྒྲུབ་དབང་པོར་གསོལ་བ་འདེབས། །ཁྱིམ་གྱི་དགའ་ཚལ་གཞོན་ནུའི་རོལ་རྩེད་ཚེ། །འཆི་མེད་སྲས་ཀྱིས་ཆོས་ལ་བསྐུལ་བའི་བརྡར། །དྲང་སྲོང་མཆོག་གིས་གཙུག་ཕུད་ལྕང་ལོ་མཆོད། །རབ་དགའི་ལྟས་བཟང་ཤར་དེར… རྨད་བྱུང་ཟབ་དོན་ཆོས་ཀྱི་ལས་འཕྲོ་སད། །ཕུལ་ཕྱིན་ཟས་གཙང་སྲས་ཀྱི་བསྟན་ལ་ཞུགས། །ཕྱི་ནང་ཡོངས་འཛིན་དམ་པའི་མགོན་གྱིས་ཟིན། །ངོ་མཚར་བཤེས་གཉེན་ཆེན་པོར… གཞོན་ནུ་ཉིད་ནས་གཉིད་འཐུག་འོད་གསལ་ཟིན། །དྷུ་ཏིར་རླུང་སེམས་ཐིམ་ལས་འཕར་དང་གཡོ། །དག་པའི་ཡུལ་སྣང་ཅི་ཡང་ཉམས་སུ་མྱོང་། །སྔ་མའི་ལས་འཕྲོ་སད་དེར… མཁའ་དབྱིངས་དམ་པར་གོ་ཏམ་ལྷ་ཡི་ལྷ། །ཛམྦུའི་གསེར་སྦྱངས་འོད་དུ་ཞུ་བ་བཞིན། །གཟིགས་པའི་མོད་ལ་རབ་དགའི་ཏིང་འཛིན་གཡོས། །བསླུ་མེད་བྱིན་རླབས་ཞུགས་དེར… ཚེ་རབས་སྔོན་ནས་བརྩེ་བས་བསྐྱངས་པའི་སྐྱབས། །དྷཱིཿཡིག་གླུར་ལེན་འཇམ་མགོན་ས་སྐྱ་པའི། །གསུང་རབ་གླེགས་བམ་ཕྱག་གི་པདྨར་བབས། །ཟབ་མོའི་རྟེན་འབྲེལ་འགྲིགས་དེར འཇམ་དབྱངས་གཞོན་ནུའི་ཚུལ་ཁྲིམས་ཕུང་པོའི་རྒྱུན། །ཉེས་བརྒྱའི་ཆུ་ཀླུང་འགོག་བྱེད་སྡོམ་པ་ཡི། །ཆུ་ལོན་རབ་བརྟན་བསྙེན་རྫོགས་གཙང་མའི་ཁྲིམས། །ངུར་སྨྲིག་རྒྱལ་མཚན་འཛིན་དེར སྲིད་པའི་ཕུན་ཚོགས་ཆུ་ཤིང་སྙེ་མ་དང་། །ཐུབ་བསྟན་པདྨོའི་མཚོ་ལ་ངང་མོ་ལྟར། །གཟིགས་ནས་འཛམ་གླིང་གྲགས་པའི་ཆོས་གྲྭ་ཆེར། །དམ་པའི་ཞབས་པད་བསྟེན་དེར བརྒྱད་ཁྲི་བཞི་སྟོང་རྒྱལ་དབང་ཆོས་ཀྱི་སྒོ། །འབྱེད་མཁས་རྒྱན་དྲུག་མཆོག་གཞུང་མཁས་པའི་སྲོལ། །ཉིང་འཁྲུལ་རྟོག་གེའི་དུག་ཆུས་མ་བསླད་པར། །འཁྲུལ་མེད་སྙིང་པོ་བླངས་དེར ཤིང་རྟའི་སྲོལ་ཆེན་ཆུ་རྒྱུན་མ་འདྲེས་པར། །རྣམ་འབྱེད་དབྱངས་ཅན་ངག་གི་སྤོབས་པ་བརྙེས། །ངན་རྟོགས་རི་མོ་ལྟ་ངན་ཟིང་ཟིང་པོ། །འཇོམས་མཛད་མཁས་པའི་དབང་པོར… དམ་པ་རྣམ་གསུམ་ཞལ་བཅུད་ཚིམ་པར་གསོལ། །མདོ་རྒྱུད་མན་ངག་བསྟན་བཅོས་སོ་སོའི་གནད། །གཞན་དྲིང་མི་འཇོག་སྨྲ་བའི་སྤོབས་པ་ཐོབ། ཤེས་ལྡན་གཟུར་གནས་དམ་པར… ཁྱད་པར་བཀའ་དྲིན་བླ་མེད་ཚར་པ་རྗེའི། །གསུང་གི་གསང་བ་ཟབ་མོ་སློབ་བཤད་རྒྱུན། །སྙིང་ལ་འཕོས་ཚེ་ཟབ་མོའི་དེ་ཉིད་ལ། །འཕྲོག་མེད་ཡིད་ཆེས་རྙེད་དེར བྱིན་རླབས་འོད་སྣང་སྙིང་གི་བུ་གར་ཞུགས། །འབུམ་ཕྲག་འཆིང་བའི་ལྕགས་སྒྲོག་ཅིག་ཆར་གྲོལ། །གྲངས་མེད་རྒོལ་བས་བསྡིགས་ཀྱང་མི་བརྫི་བའི། །བཀའ་ཡི་འཁོར་ལོས་བསྒྱུར་དེར ཡི་དམ་ལྷ་བརྒྱ་རིང་ནས་འབོད་པའི་དབྱངས། །གཞོམ་མེད་ནཱ་དའི་ང་རོས་བསྐུལ་བའི་མོད། །ལྷ་བཅས་བླ་མའི་ལུང་བསྟན་མཚན་མ་མཐོང་། །འདོད་ལྷས་གནང་བ་སྩལ་དེར མདོ་སྔགས་བཤད་སྒྲུབ་མི་འཇིགས་སེང་གེའི་ཁྲིར། །བླ་མ་མཆོག་དང་བཀའ་ཉན་སྲུང་མ་ཡིས། །དངོས་དང་རྨི་ལམ་མཚན་མར་ལུང་བསྟན་ནས། །བསྟན་པའི་རྒྱལ་མཚན་བཙུགས་དེར བི་རུའི་ཞལ་ལུང་དབང་གི་ཆུ་བོ་བཞི། །མ་ནུབ་སྲོག་རྩོལ་འགོག་པའི་ཙཎྜ་ལིས། །དྷུ་ཏིར་བཞུས་པ་ཉི་ཟླའི་དྭངས་མ་ཡིས། །རྣམ་བཀྲའི་རི་མོ་གསལ་དེར ཐུབ་པའི་བཀའ་བཏགས་ཁྲིམས་ཀྱི་ཁ་ལོ་པ། །འཇམ་པའི་དབྱངས་དང་མི་ཕམ་གཞོན་ནུ་ཡི། །བཀའ་ཁྲིམས་གསེར་གྱི་འཁོར་ལོ་བསྒྱུར་བ་ཡིས། །ངག་གི་དབང་ཕྱུག་དམ་པར… འཁོར་ལོ་རྣམ་བཞིར་རླུང་གི་འགྲོས་འདེད་ཀྱིས། །འཕོ་མེད་དགའ་བཞིའི་བདེ་ལ་རབ་དགེས་ཀྱང་། །མི་གཡོའི་འཁོར་ལོ་དཀར་དམར་འཇིག་མེད་དུ། །མི་འགྱུར་རྡོ་རྗེའི་གདན་ལ་བཞུགས་གསོལ་འདེབས།   
།བསྟོད་པའི་རྔ་དབྱངས་སྦྲང་རྩིའི་དོག་པ་ཅན། །སྙིང་ལ་བཀོད་པའི་ཨུཏྤལ་ཆུན་པོ་འདིས། །སྙན་གསང་ཟུར་ཕུད་རྩེ་ལ་མཆོད་པའི་སྐྱེས། །བྱིན་རླབས་བདུད་རྩིའི་ཆར་གྱིས་ཚིམ་པར་མཛོད། །བདག་དང་བདག་གི་ཡོངས་འཛིན་རྡོ་རྗེ་འཆང་། །གང་ལ་མི་ཕྱེད་དད་ལྡན་སྦྱིན་བདག་ཆེ། །སྐུ་ཚེ་རབ་བརྟན་ཆབ་སྲིད་དབུ་རྨོག་བཙན། །ཕུན་ཚོགས་ཡར་ངོའི་ཟླ་དབང་ལྟར་གྱུར་ཅིག །དད་དང་འདུན་པའི་མ་ལ་ཡ་རླུང་གིས། །སྙིང་ནས་འཁྱུད་པའི་ཆོས་བཞིན་ས་སྐྱོང་བ། །ཡིད་སྲུབ་མདའ་ལྔའི་དཔུང་ཚོགས་མཐར་བྱས་ཏེ། །ཅི་བསམ་ལྷུན་གྱིས་གྲུབ་པའི་བཀྲ་ཤིས་ཤོག །ཕྱི་ནང་གསང་བའི་དྲེགས་ལྡན་སྲུང་མའི་ཚོགས། །འདྲེན་པ་སྔགས་པའི་དྲུག་སྐྱེས་འཆི་མེད་རྔས། །རབ་དགེས་ཐུགས་ཀྱི་གསང་བ་སྒོ་ཕྱེ་ནས། །སྲུང་སྐྱོབ་བསྙེལ་བ་མི་མངའི་བཀྲ་ཤིས་ཤོག །ཅེས་རང་ལ་རང་གིས་བསྔགས་པར་མི་རིགས་ཀྱང་། གཞན་དག་གི་སྐུལ་ཚིག་རྣ་བར་འཁྱུད་པའི་དད་པ་སུན་མི་དབྱུང་བའི་ཕྱིར། རང་བསྔགས་འཆི་མེད་རྔ་སྒྲ་ཞེས་བྱ་བ་འདི་ནི། དད་ཅིང་འདུན་པའི་སློབ་བུ་བཀའ་རབ་འབྱམས་སྨྲ་བ་མང་པོ་དག་གི་ཡུན་རིང་མོ་ནས་བསྐུལ་བ་དང་། སླད་ནས་མི་ཕྱེད་པའི་དད་པ་དང་སྙིང་སྟོབས་ཕུལ་དུ་བྱུང་བ་གཙང་འདར་པའི་བརྒྱ་བྱིན་ཆེན་པོ་ཆོས་སྐྱོང་ལྷུན་གྱིས་གྲུབ་པས། གསུང་གི་མེ་ཏོག་ཆུན་པོ་ཡང་ཡང་འཕངས་པ་ལ་བརྟེན། སྙན་ངག་མཁན་ལ་བཀག་པ་མེད་ཅེས་པ་ལྟར། ཐམས་ཅད་འདུལ་ཞེས་པ་མེ་མོ་ཕག་ཟླ་བ་དྲུག་པ་དཀར་ཕྱོགས་རྫོགས་པ་གསུམ་པའི་ཚེས་ལ། འདར་བྲང་ཆེན་ཆོས་འཁོར་ཡང་རྩེའི་དྲིའི་གཙང་ཁང་དུ་ཤཱཀྱའི་དགེ་སློང་ཀླུ་སྒྲུབ་ཀྱིས་སྦྱར་བའོ། །ཡི་གེ་འདྲི་དང་བརྐོས་བྱེད་མཁན། །རྫོང་རིའི་བྱམས་པའི་སོར་མོའི་འཕྲུལ། །དགེ་འདིས་བླ་མ་མཆོག་དགེས་ནས། །འདི་དང་ཕྱི་མར་འབྲལ་མེད་ཤོག །ཅེས་བརྐོས་བྱེད་བྱམས་པ་ལ་རབ་ཏུ་མགུ་བ་རྗེས་སུ་འཛིན་པའི་བརྡ་ཚིག་གོ །དགེའོ།། །།